Nege vas ná betoging by DRK se ambassade in PtaArgieffoto: Phillip Bruwer Nege mense is in hegtenis geneem in verband met ŉ gewelddadige betoging Dinsdag by die Demokratiese Republiek van die Kongo (DRK) se ambassade in Pretoria. Nagenoeg 250 landsburgers van die DRK het na die ambassade in Francis Baardstraat opgeruk waar hulle daarop aangedring het dat hul president, Joseph Kabila, uittree. Kabila se termyn as president het Maandag tot ŉ einde gekom, maar hy bly aan bewind hangende die uitkoms van ŉ verkiesing. Brig. Sally de Beer, woordvoerder van die nasionale polisie, het Woensdag gesê die betogers is met twee busse na die ambassade vervoer om aan die ongemagtigde samekoms deel te neem. “Die betoging het gewelddadig geraak en klippe is na die ambassade se gebou en polisiebeamptes gegooi,” het De Beer gesê. “Betogers het tydens die voorval ŉ beampte van die diplomatieke polisie-eenheid ontwapen en sy vuurwapen is gesteel. Vensters en die voorhek van die ambassade is ook beskadig toe die betogers probeer het om toegang tot die perseel verkry.” Die polisie, onder wie beamptes van die openbare orde-polisie, het die skare uitmekaar gedryf en nege mense in hegtenis geneem op aanklagte van opsetlike saakbeskadiging en openbare geweld. Die gesteelde vuurwapen is later tydens ŉ padblokkade in Yeoville in Johannesburg opgespoor en die man in wie se besit dit was, is ook in hegtenis geneem. Weens die betoging is die ambassade gesluit en alle ambassade-bedrywighede opgeskort. Daar is geen aanduiding wanneer die ambassade weer sal open nie.